Proteas, Aussies gaan hulde aan Warne bringShane Warne is een van die beste krieketspelers ooit. Foto: David Hancock/AFP. Die tweede toets tussen Suid-Afrika en Australië sal die eerste toets op die ikoniese Melbourne‑krieketveld (MCG) wees sedert Shane Warne se dood. Die legendariese bybreekbouler is in Maart vanjaar in die ouderdom van 52 jaar oorlede en Krieket Australië (CA) het aangedui dat daar hulde aan “Warney” gebring sal word. Spelers van Suid-Afrika en Australië sal tydens die sing van die nasionale volksliedere wit breërandhoede dra, terwyl die nommer 350 op die buiteveld geverf sal word. Warne was die 350ste speler om vir Australië te speel en dié nommer is op sy geliefde Baggy Green-pet aangebring. ŉ Video met hoogtepunte van sy loopbaan sal om 15:50 op die grootskerm vertoon word, terwyl toeskouers ook aangemoedig word om hul eie breërandhoede te dra. Honouring the legend himself. We’re encouraging everyone attending Day 1 of the Boxing Day Test to wear a wide brim floppy hat and zinc to honour the King of Spin, Shane Warne. pic.twitter.com/6aXgzRfxjN — Melbourne Cricket Ground (@MCG) December 19, 2022 “Shane is ŉ krieketikoon danksy sy merkwaardige prestasies, charisma en liefde vir die spel. Terwyl ons steeds hartseer oor sy afsterwe is, sal dit gepas wees om tydens sy geliefde Welwillendheidsdagtoets op die MCG hulde aan hom te bring,” het Nick Hockley, uitvoerende hoof van CA, gesê. Shane Warne in aksie teen Suid-Afrika op die MCG. Foto: William West/AFP. Warne het vir vele hoogtepunte in Melbourne gesorg. Daar was onder meer sy driekuns in 1994 teen Engeland, terwyl hy ook sy 700ste toetspaaltjie in die stad geneem het. “Daar was niemand soos Shane nie. Hy het op sy eie unieke manier geleef. Sy lewe is gekenmerk deur groot prestasies, maar daar was ook teleurstelling en spyt. Tog was daar altyd ’n glimlag op sy gesig; hy was iemand wat voluit gelewe het,” het Scott Morrison, Australië se eerste minister, destyds gesê. Allan Border, Warne se kaptein toe hy sy toetsbuiging in die vroeë 1990’s vir Australië gemaak het, het gesê dat die bybreekbouler op dieselfde vlak as sir Donald Bradman is – die wêreldbekende kolwer wat sy internasionale loopbaan met ’n gemiddeld van 99,94 afgesluit het. “Wanneer Bradman in die span was, het Australië krieketwedstryde gewen. Dieselfde geld vir Warne.” Warne het vyf paaltjies teen Engeland in sy laaste toets op die MCG in 2006 geneem. Foto: William West/AFP. Selfs wanneer Australië gesukkel het, kon ’n kaptein of afrigter altyd op die sterdraaier reken om die span aan te vuur. In die 2005-Reeks om die As het Engeland weliswaar met die louere weggestap, maar Warne het steeds 40 paaltjies teen ’n spoggemiddeld van 19,92 geneem. “As dit nie vir sy heldedade was nie, sou ons daardie reeks waarskynlik met 4 – 1 gewen het,” het Michael Vaughan (voormalige Engeland-kaptein) vir The Telegraph geskryf. “Almal wou saam met Shane gesien word, maar hy was eintlik net ’n gewone ou wat buitengewone dinge kon doen. Hy het ’n ongelooflike lewe gelei.”